tartuNLP/wikipedia-smugri-20251201 huggingface dataset:
Edward Heiliö

Anders Edward (Edw.) Heiliö, vuoteen 1904 Helin (20. marraskuuta 1882 Kotka – 1942) oli suomalainen osuustoimintamies ja puutavara-alan yritysjohtaja.
Heiliön vanhemmat olivat konemestari Antti Helin ja Sofia Sihvonen ja puoliso vuodesta 1906 Fanny Irene Hiltunen. Hän kävi keskikoulun Kotkassa ja kauppaopiston Porissa, täydentäen opintojaan sahateollisuudesta Sundsvallissa Ruotsissa. Ab W. Gutzeit &amp; Co -yhtiön palveluksessa Heiliö oli vuodesta 1899 vuoteen 1914, mutta toimi välillä vuodesta 1904 pari vuotta Kotkan Osuusliikkeen johtajana. Vuonna 1914 Heliöstä tuli rauta-ja rakennusalalla toimineen Liikeosakeyhtiö Sepon perustaja ja johtaja, vuonna 1921 hän siirtyi vasta perustetun yksityismetsänomistajien Metsänomistajien Metsäkeskus Oy:n toimitusjohtajaksi. Hän oli yhtiön toimitusjohtaja ja johtokunnan puheenjohtaja aina kuolemaansa asti vuonna 1942, vaikuttaen merkittävästi yhtiön harjoittaman puutavarakaupan kehittämiseen. Heiliö oli myös Keskusmetsäseura Tapion, Suomen Sahanomistajainyhdistyksen ja Suomen Propsinviejien Yhdistyksen johtokunnan jäsen. Kotkassa hän osallistui kunnalliselämään, toimien muun muassa 12 vuotta kaupunginvaltuustossa.
Rimpilän kansakoulu

Rimpilän kansakoulu oli Suomussalmen Vuokissa vuosina 1900–1970 toiminut kyläkoulu. 
Rimpilän koulu oli Suomussalmen neljäs kansakoulu Ruhtinan (1894), Kuivajärven (1894) ja Suomussalmen kirkonkylän koulun (1897) jälkeen. Rimpilän oppilasmäärä väheni vuonna 1945, kun Keskisen kansakoulu aloitti. Rimpilän koulu lakkautettiin vuonna 1970, kahta vuotta ennen kuin Suomussalmella siirryttiin peruskouluun.
Vuokkijärven rannalla sijaitsevaan kouluun kuuluu kyläläisten voimin 1900–1903 rakennetun koulurakennuksen lisäksi entinen oppilasasuntola ja sen ulkorakennus, opettajan asunto, navetta, aitta ja lato. Hyväkuntoinen kiinteistö on yksityisomistuksessa, ja se on luokiteltu Suomussalmen rakennushistoriallisesti arvokkaisiin kohteisiin.
Kadmiumasetaatti

Kadmiumasetaatti ((CH3CO2)2Cd) on kadmium- ja asetaatti-ionien muodostama ioniyhdiste. Yhdistettä voidaan käyttää keraamien, lasitteiden ja muiden kadmiumyhdisteiden valmistukseen, päällystettäessä metalleja kadmiumilla ja akkujen valmistukseen.
Ominaisuudet.
Huoneenlämpötilassa kadmiumasetaatti on väritöntä kiteistä ainetta. Yhdiste liukenee erittäin hyvin veteen ja liukenee myös eräisiin orgaanisiin liuottimiin kuten metanoliin ja etanoliin. Kidevedettömän kadmiumasetaatin lisäksi tunnetaan myös kidevedelliset monohydraatti ((CH3CO2)2Cd·H2O), dihydraatti ((CH3CO2)2Cd·2H2O) ja trihydraatti ((CH3CO2)2Cd·3H2O). Muiden kadmiumyhdisteiden tavoin myös kadmiumasetaatti on myrkyllistä ja karsinogeenista.
Valmistus ja käyttö.
Kadmiumasetaattia valmistetaan kadmiumnitraatin ja etikkahappoanhydridin välisellä reaktiolla tai liuottamalla metallista kadmiumia, kadmiumoksidia, -hydroksidia tai -karbonaattia etikkahappoon. Kadmiumasetaattia voidaan käyttää keramiikan lasitteiden valmistukseen, kadmiumia sisältävien pigmenttien ja muiden kadmiumyhdisteiden valmistukseen, kadmiumsyanidin asemasta pinnoitettaessa metalleja kadmiumilla elektrolyyttisesti sekä nikkelikadmiumakkujen valmistamiseen.
Unknown Mortal Orchestra (albumi)

Unknown Mortal Orchestra on yhdysvaltalaisen ja uusi-seelantilaisen samannimisen yhtyeen eponyymialbumi, jonka julkaisi Fat Possum Records 21. heinäkuuta 2010. Albumi voitti vuonna 2012 Taite Music Prize - palkinnon
Albumin kansikuvassa esiintyy Kroatiassa sijaitseva sotamonumentti, Petrova Goran monumentti. Monumentin suunnitteli Vojin Bakić ja se rakennettiin 1981.
Erkka Korhonen

Erkka Korhonen on suomalainen kitaristi ja tuottaja. Hänet tunnetaan muun muassa Raskasta joulua -projektin perustajana ja johtajana.
Korhonen on opiskellut musiikkia Pop &amp; Jazz Konservatoriossa, Helsingin ammattikorkeakoulu Stadiassa ja Guitar Institute of Technologyssa. Hän on työskennellyt freelancemuusikkona vuodesta 1996 alkaen. Vuosina 1998–2004 Korhonen soitti Urban Tale -yhtyeessä, jonka kanssa hän teki kaksi albumia. Hän oli myös yksi yhtyeen säveltäjistä.
Korhosen perustaman Raskasta joulua -projektin ensimmäinen albumi julkaistiin vuonna 2004. Projektin albumit on palkittu useilla kulta- ja platinalevyillä, ja Raskasta joulua -kiertueesta on muodostunut jokavuotinen perinne. Vuodesta 2007 alkaen Korhonen soitti Idols-voittaja Ari Koivusen yhtyeessä. Samoihin aikoihin syntyi Raskasta joulua -solistien kanssa lauluyhtye Northern Kings, jonka tuottajana, sovittajana ja kitaristina Korhonen toimi.
Korhonen soittaa myös Amberian Dawnin entisen laulajan Heidi Parviaisen uudessa Dark Sarah -yhtyeessä.
Iisalmen profeetta Elian kirkko

Iisalmen profeetta Elian kirkko eli Iisalmen ortodoksinen kirkko on ortodoksinen kirkkorakennus Iisalmessa. Kirkon suunnitteli arkkitehti Ilmari Ahonen ja kirkon vihki käyttöön arkkipiispa Paavali 16. kesäkuuta 1957. Profeetta Elian kirkko on Iisalmen ortodoksisen seurakunnan pääkirkko. Kirkko on pyhitetty Elia Tisbeläisen muistolle. 
Maalaukset.
Profeetta Elian kirkko on maalattu vanhavenäläisen tyylin mukaisesti. Kirkon freskot maalattiin vuosina 1994-1995 ja maalaajina toimivat venäläiset taidemaalarit Vladimir Loupanov ja Vasili Feodorov. Maalaustyö noudattaa 1100- ja 1300-luvuilla yleistynyttä slaavilaista tyyliä. Kuvien suunnittelussa on hyödynnetty vanhaa kirkkomaalausperinnettä, jonka mukaan Kristus Pantokrator on keskellä kupolissa, alemmassa kerroksessa ovat enkelit, väli-ilmansuuntiin on sijoitettu Vanhan testamentin profeetat. Freskojen alimpaan osaan on kuvattu ortodoksisen kirkon pyhäksi kanonisoimia ihmisiä. 
Profeetta Elian kirkossa on neljä suurta ikonia, jotka on sijoitettu pääilmansuuntiin. Ikonit esittävät Helluntaita, Vuorisaarnaa, Jeesuksen syntymää sekä Kristuksen taivaaseenastumista. Kirkon ikonostaasi valmistui vuonna 2000 ja sen veistäjänä toimi bulgarialainen Jordan Ivanov. Ikonostaasin esikuva oli Bulgariassa sijaitsevan Rilan luostarin ikonostaasi. Ikonostaasi eli Pyhä Portti valmistettiin kirkon 50-vuotisjuhlaa varten vuonna 2007. Kirkossa olevat ikkunalasityöt edustavat 1500- ja 1700-lukujen slaavilaista tyylisuuntaa.
Pyhäinjäännökset.
Tihvinän ja Lotinapellon piispa Mstislav luovutti 6. kesäkuuta 2013 Iisalmen ortodoksiselle kirkolle Aleksanteri Syväriläisen pyhäinjäännökset. Lisäksi kirkossa on Marttiiri Zelenetskiläisen, Eythimios Ivironilaisen sekä Luukas Krimiläisen pyhäinjäännökset.
Matkaopas keskiajan Suomeen

Matkaopas keskiajan Suomeen on vuonna 2015 ilmestynyt arkeologi Ilari Aallon kirjoittama ja kuvataitelija Elina Helkalan kuvittama tietokirja keskiajan Suomesta. Kirja on kirjoitettu nykyaikaisen matkaoppaan muotoon, ikään kuin lukijan olisi mahdollista tehdä aikamatka myöhäiskeskiajan Suomeen noin vuoteen 1400. Teos käsittelee turistioppaan tavoin matkailijan perustarpeita, kuten ruokaa, matkustamista, majoittumista ja paikallisia rahayksiköitä ja ylipäätään asioita, jotka ulkopuolisen matkaajan silmissä olisivat 1400-luvun alun Suomessa olleet erikoisia tai silmäänpistäviä. Teoksen kustansi Atena. Kirjalle myönnettiin vuonna 2016 tiedonjulkistamisen valtionpalkinto, ja kirja oli samana vuonna kymmenen HelMet-kirjallisuuspalkintofinalistin joukossa.
Profeetta Elian kirkko (Helsinki)

Helsingin profeetta Elian kirkko eli Hautausmaan kirkko on ortodoksinen kirkko Helsingin ortodoksisella hautausmaalla. Kirkon suunnitteli arkkitehti Ivan Kudrjavzev ja se valmistui vuonna 1958.
Heituinlahden koulu

Heituinlahden koulu oli Savitaipaleen kunnan viimeinen toiminnassa ollut kyläkoulu. Heituinlahdessa sijaitseva peruskoulun alakoulu oli perustettu kansakouluksi vuonna 1909, ja vuonna 2009 sen satavuotisjuhlan kunniaksi julkaistiin historiikki "”Kirjat taulut laukuissaan...”: Heituinlahden koulu 1909–2009.”"
Heituinlahden koulussa oli viime vuosina kolme yhdysluokkaa ja kolme opettajaa.
Savitaipaleen valtuusto päätti koulun lakkauttamisesta 14.5.2025, ja koulun toiminta päättyi 31.5.2025 lukuvuoden päättyessä.
Uinnin lyhyen radan Euroopan-mestaruuskilpailut 2017

19. uinnin lyhyen radan Euroopan-mestaruuskilpailut järjestettiin Tanskan Kööpenhaminassa, Royal Arenalla 13.–17. joulukuuta 2017. Kilpailujen järjestäjänä toimi Euroopan uimaliitto LEN. Kisojen menestynein maa oli Venäjä, joka saavutti kaikkiaan 18 mitalia; yhdeksän kultaa, viisi hopeaa ja neljä pronssia.
Mitalitaulukko.
      Isäntämaa
Minna Tarkka

Minna Helena Tarkka (25. joulukuuta 1960 Helsinki – 27. elokuuta 2023 Helsinki) oli suomalainen mediatutkija, opettaja, tuottaja ja kriitikko, joka teki uraauurtavaa työtä mediataiteen parissa 1980-luvulta lähtien.
Tarkka oli 1980-luvulla perustamassa sekä Muu-taiteilijayhdistystä että mediataiteen levityskeskus AV-arkkia. Hän oli vuosina 1989–1991 myös Muun ensimmäinen johtaja. Tarkka kehitti 1980-luvulta lähtien mediakulttuurin alaa ja vastasi muun muassa vuosina 1994 ja 2004 Helsingissä järjestetyn kansainvälisen elektronisen taiteen ISEA-tapahtuman suunnittelusta.
Tarkka alkoi jo 1980-luvun lopulla opettaa media-aiheita suomalaisissa yliopistoissa. Taideteollisen korkeakoulun professorina Tarkka toimi 1996–2001. Siellä hän johti uusmedian maisteriohjelmaa ja käynnisti muun muassa digitaalisen museosuunnittelun ja interaktiivisen television koulutusta.
Tarkka oli vuonna 2000 perustamassa M-cult-nimistä mediakulttuurikeskusta, jonka tarkoituksena on tuoda yhteen tuotantoa, tutkimusta ja eri yhteiskuntasektorien toimijoita. Keskuksen kohdekenttänä ovat kaupunki- ja yhteisömedia, osallistuva media ja digitaalisen median uudet muodot.
Tarkka palkittiin vuonna 2008 AV-arkin kiertopalkinnolla. Hänen työnsä mediataiteen parissa käsitti myös julkaisuja ja artikkeleita. Hänen toimittamiaan teoksia ovat muun muassa "Taiteen laita" (1990), "Video Taide Media" (1993) ja "Johdatus uuteen mediaan" (1996). Mediataideen valtionpalkinnon Tarkka sai vuonna 2017.
Minna Tarkan vanhemmat olivat tutkija, kriitikko Pekka Tarkka ja professori Auli Viikari. Minna Tarkka kuoli vuonna 2023 mahasyöpään.
Kaikki laulut (albumi)

Kaikki laulut on Aikakone-yhtyeen solisti Sanin ensimmäinen sooloalbumi, joka julkaistiin 24. tammikuuta 2005. Albumi sijoittui Suomen viralliselle albumilistalle viideksi viikoksi, parhaimmillaan 12:nneksi.
Joensuun Pyhän Johannes Teologin kirkko

Pyhän Johannes Teologin ja Karjalan valistajien kirkko on Joensuussa sijaitseva ortodoksinen kirkkorakennus. Se on osa Joensuun pappisseminaaria. Kirkko on pyhitetty Johannes Teologille ja Karjalan valistajille.
Kirkko valmistui vuonna 1995 ja sen suunnittelijana toimi arkkitehti Ilkka Valkama suurlähettiläs Anastásios Sidériksen ehdotuksen pohjalta. Hänen työtään jatkoi arkkitehti Antero Turkki. Kirkon arkkitehtuuri jäljittelee bysanttilaista tyyliä, ja sen esikuvana on Thessalonikissa Kreikassa sijaitseva 1000-luvulla rakennettu Panagía (Neitsyt Maria) Chalkéonin kirkko eli ”Kupariseppien kirkko". Kirkon freskot suunnitteli ja toteutti kreikkalainen ikonimaalari Konstantínos Xenópoulos oppilaineen.
Eurooppalaiset unet

Eurooppalaiset unet on vuonna 2016 julkaistu Emma Puikkosen kirjoittama episodiromaani tai ehkä novellikokoelma. Kirjassa käsitellään lukuisia lähihistorian tärkeitä tapahtumia, kuten Berliinin muurin murtumista.
Volkswagen Virtus

Volkswagen Virtus on Volkswagenin vuodesta 2017 lähtien valmistama pieni henkilöautomalli, joka on Polo VI:n neliovinen sedan-versio. Se on suunniteltu erityisesti Etelä-Amerikan markkinoita varten, eikä autoa tuoda lainkaan Eurooppaan.
Kuivajärvi (Suomussalmi)

Kuivajärvi on kylä Kainuun Suomussalmella, Vuokin alueella kunnan kaakkoisosassa, samannimisen järven rannalla. Suomussalmen keskustasta matkaa on noin 75 kilometriä. Kuivajärvi ja sen koillispuolella sijaitseva Hietajärvi kuuluvat Vienan runokyliin, joista kerättiin aikoinaan suurin osa "Kalevalan" kansanrunoaineistosta. Kylä voidaan laskea myös Vienan Karjalaan kuuluvaksi. Kylissä asuu enää muutamia ihmisiä.
Yleistä.
Kuivajärvi kuuluu Suomen valtakunnallisesti merkittäviin rakennettuihin kulttuuriympäristöihin yhtenä talvisodassa lähes täysin poltetuista ja 1940-luvulla uudelleenrakennetuista Kainuun vienalaiskylistä. Kuivajärven ja siitä kolmisen kilometriä koilliseen rajan pinnassa sijaitsevan Hietajärven kylissä ovat säilyneet palamiselta ainoat sotaa edeltävät kalamajat sekä Saavisten rankorakenteinen maja. Läheisen Murhijärven Saunasaaren kalajamajat edustavat Museoviraston mukaan alueen arkaaisinta rakentamista maalattioineen ja pyöröhirsirakenteineen. Kylät ja kylien lähiympäristön eräkulttuurimaisemat on luokiteltu myös maakunnallisesti arvokkaaksi maisemakokonaisuudeksi. Vuonna 2001 muodostettiin Kainuun ympäristökeskuksen päätöksellä Ylä-Vuokin Kuivajärvi-Hietajärvi-maisema-alue ensimmäisenä vuoden 1996 luonnonsuojelulain mukaisena maisema-alueena Suomessa.
Kuivajärvellä sijaitseva Domnan pirtti on vuonna 1964 rakennettu, paikallista hirsirakennusperinnettä mukaileva rakennus. Se siirtyi vuonna 2013 kunnalta yksityisomistukseen ja tarjoaa majoitus- ja ravintolapalveluita. Kylässä on myös Pyhälle Nikolaokselle omistettu pieni Kuivajärven Pyhän Nikolaoksen tsasouna. Kuivajärven Kalmisaaressa sijaitsee 1920-luvulla käyttöön otettu Kuivajärven ja Hietajärven kylien hautaustamaa. Entinen hautausmaa sijaitsi Vuokkijärven Kalmasaaressa, mutta se jäi Suomen ja Neuvostoliiton väliselle rajalinjalle.
Kahdeksan kilometrin mittainen Saarisuon luontopolku alkaa Saarivaara–Kuivajärvi-maantien (yhdystie 9124) levähdyspaikalta. Polku on osa pitkää Itärajan retkeilyreittiä.
Historiaa.
Hietajärven ja muiden rajaseudun vienalaiskylien ensimmäiset asukkaat olivat ilmeisesti Venäjän puolelta asepalvelusta paenneita eli "piekloi"ta. Muuan Lari Siikow otti nimekseen Huovinen, palveli Ahtosella renkinä ja nai piikatyttö Toarien. Pari muutti asumaan Kuivajärvenniemelle ja alkoi viljellä maata.
Tieyhteydet muualle Kainuuseen ja Suomeen olivat pitkään heikkoja: Kuivajärvelle tie (nyk. yhdystie 9124) valmistui vasta 1933 ja jatkettiin sieltä Hietajärvelle 1956.
Air Francen lento 296

Air Francen lento 296 (AF296Q) oli ranskalaisen Air France -lentoyhtiön näytöslento Ranskassa Mulhouse-Habsheimin lentoaseman yläpuolella. Kone Airbus A320-111 oli ensimmäisellä kaupallisella lennollaan. Se putosi metsään kiitotien päässä. Koneessa olleista 136 henkilöstä kolme kuoli.
Lento.
Kone lähti lentoasemalta kello 14.41 ja nousi 300 metriin. Tarkoitus oli lentää kahdesti lentoaseman yläpuolella, ensin alhaisella nopeudella noin 30 metrin korkeudessa laskutelineet alhaalla ja sitten oikealla nopeudella. Muutama minuutti myöhemmin miehistö alkoi vähentää korkeutta. Kello 14.45.15 kone laskeutui 30 metrin korkeudelle. Tämän jälkeen kone laskeutui 15 metriin ja pian taas 10 metriin. Tämän jälkeen kello 14.45.35 kone alkoi nousta.
Muutaman sekunnin kuluttua kone törmäsi puihin 14 asteen nousukulmassa ja moottorit noin 83 prosentin tehoilla. Kone syttyi tuleen. Kaikki koneessa olleet selvisivät itse törmäyksestä, mutta kolme kuoli savuun ja tulipaloon.
Onnettomuuden syy.
Onnettomuuden aiheutti mahdollisesti seuraavat osatekijät:
Asetyylibromidi

Asetyylibromidi (C2H3BrO) on niin kutsuttuihin asyylibromideihin kuuluva orgaaninen yhdiste. Yhdistettä käytetään orgaanisen kemian synteeseissä valmistettaessa muun muassa lääkkeitä, värejä ja maatalouskemikaaleja.
Ominaisuudet.
Huoneenlämpötilassa asetyylibromidi on väritöntä nestettä. Ilman vaikutuksesta aineen väri muuttuu kellertäväksi. Asetyylibromidi reagoi erittäin voimakkaasti veden kanssa hydrolysoituen etikkahapoksi ja vetybromidiksi. Se reagoi myös alkoholien kanssa muodostaen estereitä. Yhdiste liukenee muun muassa dietyylieetteriin, asetoniin ja kloroformiin. Asetyylibromidi ärsyttää hyvin voimakkaasti silmiä, ihoa ja hengitysteitä.
Valmistus ja käyttö.
Asetyylibromidia valmistetaan jääetikan tai etikkahappoanhydridin ja fosforitribromidin välisellä reaktiolla. Yhdistettä käytetään muun muassa asetaattiesterien valmistuksessa. Näitä yhdisteitä käytetään muun muassa lääkkeinä, hajusteina, väriaineina ja maatalouskemikaaleina.
Lastukuusi

Lastukuusi on puunkappaleesta vuoltu perinteinen leikkikuusi. Kuusi vuollaan jättämällä lastut tyvestään kiinni kapeaan puupalikkaan, jolloin kuuselle muodostuvat oksat. Yleensä kuusen tyveen kiinnitetään leveämpi puunkappale pitämään kuusta pystyssä, mutta kuusen voi vuolla myös yhdestä puusta, jolloin samasta puunkappaleesta muodostetaan kuuselle myös juuret.
Aiheesta muualla.
https://www.finna.fi/Record/musketti.M012:KF2001:
Mielojärven koulu

Mielojärven koulu on Rantasalmella sijaitseva, toimintansa lopettanut koulu. Mielojärven kylä on Rantasalmen ja Savonlinnan välillä, valtatie 14:n ja Kotkanjärven lähellä. Koulussa on ollut enimmillään toistasataa oppilasta.
Koulurakennus on rakennettu vuosina 1954–1955 vuoden 1952 rakennuslain vaatimusten mukaisesti. Se on valmistunut vuonna 1955 silloisena valtion rakennuskohteena Maaseudun Keskusrakennustoimisto Oy:n suunnittelemana "Sirkka B" -piirustusstandardin "kahden opettajan kansakouluna". Koulutalo varustettiin alun perinkin vesikiertoisella keskuslämmityksellä, lämpimällä vedellä ja vesivessoilla. Rakennusteknisesti pilari-palkkitekniikalla betonista rakennettu perustus ja ensimmäinen kerros (kellaritilat) sekä sen päälle puusta rakennetut kolme kerrosta (kaksi asuinkerrosta ja täyskorkea ullakko) rakennuksen korkeassa osassa ovat harvinainen yhdistelmä – ainoa keino rakentaa korkea puurakennus aikakaudella, jolloin yli kaksikerroksisten puisten asuinkerrostalojen rakentaminen oli kiellettyä. 
Koulu lakkautettiin vuonna 1995. Siitä lähtien kiinteistö oli vuokrattuna alkuvuoteen 1998, jonka jälkeen Rantasalmen kunta myi kiinteistön ja siihen liittyvän maa-alueen yksityishenkilöille. Kiinteistöjen ulkopinnat on maalattu sittemmin alkuperäiseen värisävyyn koko kiinteistöä koskevan saneerauksen yhteydessä.
Kivijärvi (Ähtäri)

Kivijärvi on Etelä-Pohjanmaalla Ähtärissä noin 16 kilometriä Ähtärin kirkolta koilliseen sijaitseva järvi.
Maantietoa.
Järven pinta-ala on 430 hehtaaria eli 4,3 neliökilometriä. Se on 4,0 kilometriä pitkä ja 2,0 kilometriä leveä. Järvellä on laaja järvenselkä, jota rikkovat vain sen luoteispuolella sijaitsevat suuret saaret. Järvelle ei näy korkeita mäkiä ja järvessä on erityspiirteinä vain Hämeenniemi ja sen viereinen Haaralahti.
Järvessä on kartan mukaan 29 saarta. Suurimmat saaret ovat Nuottisaari, joka on 550 metriä pitkä, ja Akkosaari, joka on yli 400 metriä pitkä. Näiden saarten ympärillä sijaitsevat muun muassa Likokallio, Lehmisaari ja Tulussaari. Etelärannan matalikolla sijaitsee Malmisaari, Veitsisaari, Rajasaari ja Kalliosaari. Pohjoisrannan lähellä olevaan Kalliosaareen on rakennettu järven ainoa saaressa sijaitseva vapaa-ajan asunto.
Järvi on luodattu ja siitä on julkaistu syvyyskartat. Sen tilavuus on 6,0 miljoonaa kuutiometriä eli 0,0060 kuutiokilometriä. Järven keskisyvyys on 1,5 metriä ja se on melko tasapohjainen. Vajaa puolet järvestä on alle 1,5 metriä syvää eikä järvessä esiinny syvänteitä. Järvessä on vain kolme kohtaa, jossa syvyys ylittää kolme metriä, ja niissäkin suurin syvyys on vain 4,1 metriä.
Järven rantaviivan pituus on 22 kilometriä ja sen rannat ovat soistuvaa ja paikoin tiheästikin ojitettua metsämaata. Järvellä on haja-asutuksena vain muutama maatalo, ja vapaa-ajan asutustakin on vähän. Kivijärvellä ei ole kyliä tai kulmakuntia. Järven kaakkoiskulman ohittaa yhdystie 17253 ja pohjoiseen päin kulkeva yhdystie 7091 ohittaa järven yli neljän kilometrin päästä. Rannoille tulevat tiet haarautuvat näiltä kahdelta tieltä.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueen (35.4) Niemisjoen valuma-alueella (35.47), jonka Kortteisen–Kivijärven alueeseen (35.473) järvi kuuluu. Sen vedenpinnan korkeus on 173,6 metriä mpy.
Valuma-alue saa pääosan vedestään kolmelta valuma-alueelta. Pohjoisesta siihen laskee Arpaisenpuron valuma-alueen (35.474) laskujoki, joka on järven pohjoisrantaan laskeva Pohjoispuro. Toinen on Tyystänjoen valuma-alue (35.475), jonka laskujoki on järven itärantaan laskeva Haarajoki. Haarajoki muodostuu idästä virtaavasta Tyystänjoesta ja pohjoisesta tulevasta Hirvijoesta. Kolmas on Palojoen valuma-alue (35.476), jonka laskujoki on kaksihaarainen joki. Se muodostuu idästä tulevasta Palojoesta ja kaakosta tuleva Lammaspurosta, jotka yhtyvät juuri ennen järveä sen kakkoispäässä.
Kivijärven alueella on kuusi yli hehtaarin kokoista järveä tai lampea, ja vain muutama lampi laskee suoraan tai välillisesti järveen. Ne ovat pienet Saralammit, Murtolampi ja Lillukkalampi. Kolmen valuma-alueen suuria järviä ovat esimerkiksi Arpainen (59 ha) ja Heinä-Arpainen (8 ha), Iso Koirajärvi (36 ha), Tyystänjärvi (10 ha), Palolampi (10 ha), Lylylampi (25 ha) ja Alainen-Tuhkio (78 ha).
Järvestä laskeva leveä Kortteisensalmi laskee Kortteiseen (107 ha), jonka vedenpinta on 10 senttimetriä alempi kuin Kivijärvellä. Vesistön reitti jatkuu sitten Kortteisenjokea myöten Niemisvesi-Pemuun.
PSL Research University

Université Paris Sciences et Lettres tai Université PSL eli PSL-yliopisto on korkeakoulu Pariisissa Ranskassa. Korkeakoulu perustettiin vuonna 2010 integroimalla yksitoista opetus- ja tutkimuslaitosta, kolmen tutkimuslaitoksen tuella. PSL-yliopistolla on arvostettu ”grand établissement” -asema vuodesta 2022 lähtien.
PSL:n eri laitoksissa annetaan opetusta taiteissa, ihmistieteissä ja yhteiskuntatieteissä, luonnontieteissä ja insinööritieteissä. PSL-yliopisto tarjoaa kattavan kurssivalikoiman ja myöntää 60 erilaista tutkintoa kandidaatin tutkinnosta tohtorin tutkintoon. PSL on ranskalaisittain keskikokoinen yliopisto, jossa on noin 17 000 opiskelijaa ja 140 tutkimuslaboratoriota. 
Université PSL sijaitsee Pariisissa, jossa se on sijoittautunut pääasiassa Latinalaiskortteliin, mutta sillä on toimintoja myös mm. Jourdanin kampuksella (École normale supérieure), Porte Dauphinella (Dauphine-kampus), Pariisin pohjoisosassa (Condorcet-kampus), Carré Richelieussa (École nationale des chartes) ja Meudonissa (Observatoire).
Monella nykyisen PSL-yliopiston osalla on pitkä ja kunniakas historia, ja ne ovat olleet hyvin arvostettuja kouluja aloillaan. PSL-yliopistoa pidetään useissa kansainvälisissä rankingeissa yhtenä Ranskan ja Euroopan parhaista oppilaitoksista. Vuonna 2022 PSL-yliopisto sijoittui ensimmäiselle sijalle Young University Rankings 2022 -nimisessä maailmanlaajuisessa, alle 50 vuotta sitten perustettujen yliopistojen rankingissa. Vuonna 2023 julkaistussa QS-rankingissa PSL-yliopisto sijoittui 26. sijalle maailmassa.
Liitännäisjäsenet.
• Collège de France
• Institut Curie
Palavat intohimot

Palavat intohimot () on vuonna 1911 valmistunut tanskalainen mykkäelokuva. August Blomin ohjaaman melodraaman pääosia esittävät Asta Nielsen ja Valdemar Psilander.
Juoni.
Balettitanssija Camille rakastuu näytelmäkirjailija Jean Mayoliin, jolla on suhde tehtailija Simonin vaimoon Yvetteen. Mustasukkainen Camille paljastaa Simonille Jeanin ja Yvetten suhteen ja tehtailija murhaa vaimonsa. Camille saa hermoromahduksen ja taidemaalari Poul Rich ottaa hänet huostaansa. Camille kohtaa jälleen Jeanin, mutta valitsee lopulta häntä rakastavan Poulin.
Tuotanto ja vastaanotto.
Nordisk Films Kompagnin tuottama "Palavat intohimot" on kolmas Asta Nielsenin Tanskassa tekemistä neljästä elokuvista ja toinen elokuvista, joissa hän esiintyy Tanskan mykkäelokuvan suurimman miesnäyttelijän Valdemar Psilanderin kanssa. August Blomin ohjaustyö on hyvin tavanomainen melodraama, jonka tekee kiinnostavaksi lähinnä Nielsenin näyttelijänsuoritus ja kohtausten vaihtelevat ympäristöt. Elokuva on tarinaltaan lattea ja leikkaukseltaan alkeellinen. Tuotantoarvoiltaan "Palavat intohimot" on silti edellistä Nielsenin ja Psilanderin edellistä elokuvaa, Fotoraman "Mustaa unta" ("Den sorte Drøm", 1911) kehittyneempi.
Elokuvaa esitettiin Suomessa jo viikkoa ennen Tanskan ensi-iltaa. Sen ruotsinkielinen nimi "Brännande lustar" sai erilaisia suomennoksia: "Palavat intohimot", "Polttavat himot", "Palava rakkaus", "Hehkuvat himot eli Tanssijatar" ym. Lehtimainoksen mukaan elokuvaa oli näytetty Helsingissä 38 000 katsojalle. Sen pituudeksi ilmoitettiin 825 metriä.
DVD-julkaisu.
Asta Nielsenin neljä tanskalaiselokuvaa, "Kuilu" ("Afgrunden", 1910), "Musta uni", "Palavat intohimot" ja "Valoa kohti" ("Mod lyset", 1919) on julkaistu DVD:llä vuonna 2005. Elokuvat on varustettu Ronen Thalmayn säestyksellä ja englanninkielisellä tekstityksellä.
Dora Dougherty Strother

Dora Jean Dougherty Strother (27. marraskuuta 1921 St. Paul, Minnesota – 19. marraskuuta 2013 Fort Worth, Texas) oli yhdysvaltalainen lentäjä sekä eräs ensimmäisiä Yhdysvaltain ilmavoimissa palvelleita naispuolisia lentoupseereja. Hänen lopullinen sotilasarvonsa oli everstiluutnantti. Hän toimi myös koelentäjänä ja kuljetuslentäjänä. Hänen esimiehensä oli Paul Tibbets, jonka alaisena hän suoritti muun ohella B-29 Superfortress-pommikoneen koelentosarjoja. Tuolloisen Dora Doughertyn työtovereina olivat toimineet ainakin Charles Donald Albury (Bockscarin apupilotti), Charles Sweeney ja Robert A. Lewis.
Dougherty Strother palveli myöhemmin 509. raskaassa erityispommitusrykmentissä Wendoverin lentotukikohdassa. Paul Tibbets esitteli hänet uutena henkilökunnan jäsenenä marraskuussa 1944. Tibbets arvosti Doughertyä hänen osoittamastaan rohkeudesta, ennakkoluulottomuudesta sekä lentotaidosta superraskaan (engl. "Bombardment, Very Heavy") uuden pommikonetyypin suhteen. Hän kuului myös Women Airforce Service Pilots eli "WASP"-järjestöön. Hän ei osallistunut varsinaisiin hyökkäystehtäviin, mutta kuljetti muiden henkilöiden, kuten Los Alamosin tiedemiesten ohella William S. ”Deak” Parsonsia. Parsons oli Yhdysvaltain laivaston kommodori, myöhempi vara-amiraali sekä Manhattan-projektin aseupseeri, joka aseisti eli saattoi lopulliseen toimintavalmiuteen Little Boyn.
Dougherty ei suinkaan ollut ainut naispilotti USAF:ssa, vaan hänen ohellaan työskenteli myös muitakin. Heistä voidaan mainita ainakin Dorothea Johnson Moorman, Betty Huyler Gillies ja Nancy Harkness Love. Dougherty osallistui myös Bell 47 -helikopterin koelentoihin.
Myöhemmin Dora Dougherty Strother valmistui ilmailualalta filosofian tohtoriksi (PhD) vuonna 1955.
Dora Dougherty Strother on haudattu Arlingtonin hautausmaalle. Hänen koko nimensä oli Dora Jean Dougherty Strother McKeown.
Minkä taakseen jättää (televisiosarja)

Minkä taakseen jättää (engl. "Unforgotten") on brittiläinen Chris Langin luoma rikosdraamasarja, joka alkoi ITV-kanavalla 8. lokakuuta 2015. Sarja seuraa rikosylikomisario Cassie Stuartin (Nicola Walker) ja rikoskomisario Sunny Khanin (Sanjeev Bhaskar) murhatutkimuksia.
Ensimmäisellä kaudella keskitytään vuonna 1976 kadonneen James Sullivanin murhaan, jonka ruumis löytyi lähes 40 vuotta myöhemmin entisen pohjois-lontoolaisen asuntolan betonilattian alta. Ensimmäistä kautta kuvattiin muun muassa Lontoon lähiöissä, Essexissä, Westminsterissä ja Fenlandin saaristossa.
Ensimmäinen kausi saavutti odottamattoman suuren suosion, joten ITV päätti tilata sarjasta myös toisen kauden. Toinen kausi esitettiin vuonna 2017. Toinen kausi keskittyi vuonna 1990 kadonneen Konservatiivipuolueen jäsenen David Walkerin murhaan, jonka ruumis löytyi Lea-joesta. Toinen kausi oli menestys kriitikkojen keskuudessa ja sarja oli ehdolla parhaan draamasarjan BAFTA-palkinnon saajaksi vuonna 2016.
Sarjasta on tähän mennessä ilmestynyt yhteensä viisi tuotantokautta ja kuudennen kauden kuvaukset alkovat keväällä 2024. Viidennellä kaudella pääosan esittäjä vaihtui, koska Nicola Walkerin roolihahmo Cassie Stuart menehtyi auto-onnettomuudessa neljännen kauden päätösjaksossa.
Real Life

Real Life on australialainen uuden aallon ja synthpopin yhtye. Yhtye nousi julkisuuteen vuonna 1983 singleillään ”Send Me an Angel” ja ”Catch Me I’m Falling”.
Historia.
Real Lifen perustajajäseniä olivat David Sterry (laulu, kitara), Richard Zatorski (viulu ja koskettimet), Alanb Johnson (basso) sekä Danny Simcic (rummut). Steve Williams tuli Zatorskin tilalle kosketinsoittimiin vuonna 1986.
Yhtyeen debyyttisinglestä ”Send Me an Angel” tuli top 10 -hitti Australiassa. Kappale sai suosiota muun muassa myös Uudessa-Seelannissa, Saksassa ja Yhdysvalloissa. Kappaleesta julkaistiin uusintaversio vuonna 1989 ja sen alkuperäistä versiota käytettiin vuoden 1986 elokuvassa "BMX Hellriders".
Know No Better EP

Know No Better EP on elektronista musiikkia tuottavan yhtyeen, Major Lazerin neljäs EP, jonka julkaisi Mad Decent 1. heinäkuuta 2017. Albumissa esiintyy lukuisia tunnettuja artisteja, kuten Travis Scott tai Migos-yhtyeen Quavo.
Kappaleille "Sua Cara" ja "Know No Better" on julkaistu musiikkivideot.
Barbados kesäolympialaisissa 2012

Barbados osallistui Lontoon vuoden 2012 kesäolympialaisissa kolmeen lajiin yhteensä kuuden urheilijan joukkueella. 
Barbados lähetti historiansa pienimmän olympiajoukkueen kilpailuihin. Kuusi urheilijaa, jotka kaikki olivat miehiä, osallistuivat yleisurheiluun, judoon ja uimiseen. Maa jäi ilman naispuolisia kilpailuedustajia ensimmäistä kertaa sitten vuoden 1968 olympialaisten. Avajaisissa maan lipunkantajana toimi Ryan Braithwaite. Loppuseremoniassa lipunkantajana toimi Kyle Maxwell. Barbados jäi Lontoossa mitaleitta.
Meropeneemi

Meropeneemi C17H25N3O5S, CAS-numero 96036-03-2 on karbapeneemeihin kuuluva antibiootti, jonka moolimassa on 383,464 g/mol. Meropenemiä käytetään monien vaikeiden bakteeritulehdusten hoitoon lähinnä sairaalassa suonensisäisesti annostellen.
Kelpoisimman eloonjääminen

Charles Darwin katsoi evoluution tärkeimmän prosessin, luonnonvalinnan johtavan kelpoisimman eloonjäämiseen
, mikä on hieman kärjistävä käsitys asiasta. Darwin ei tuntenut nykyistä genetiikkaa, joten hän tulkitsi evoluution johtuvan olemassaolon taistelusta, joka johtui lajien liian tehokkaasta lisääntymisestä suhteessa ympäristön resursseihin. Vaikka luonnonvalinta pääasiassa toimii heikoimpia yksilöitä eliminoimalla, myös esimerkiksi muita suhteellisesti vähänkin parempi lisääntymismenestys johtaa sen aiheuttavan alleelin runsastumiseen populaatioissa, mitä kutsutaan evoluutioksi.
Nykyään kelpoisimman eloonjäännin käsitettä pidetään vanhentuneena, sillä kelpoisuudeltaan heikompien ei välttämättä ole kuoltava. Käsitteen katsotaan myös yksinkertaistavan luonnonvalintaa ja korostavan liikaa suoranaista olemassaolon kamppailua. Kelpoisimpien yksilöiden geenit toki muodostavat lähtökohdan populaation tulevalle alleelikoostumukselle, mikä mahdollistaa evoluution.
Bryce Courtenay

Arthur Bryce Courtenay (14. elokuuta 1933 Johannesburg, Etelä-Afrikka – 22. marraskuuta 2012 Canberra, Australia) oli Etelä-Afrikassa syntynyt australialaistunut kirjailija. Hän muutti 1958 Australiaan ja työskenteli 35 vuotta mainosalalla enne kuin julkaisi vuonna 1989 ensimmäisen kirjansa "Yksi kaikkia vastaan".
Courtenayn monille kielille käännetyt romaanit ovat olleet hyvin suosittuja, erityisesti "Yksi kaikkia vastaan" ("The Power of One", 1989), joka on käännetty yhdeksälle kielelle. Hän käsittelee useissa teoksissaan Etelä-Afrikkaan liittyviä aiheita. Teoksiin kuuluu myös trilogia, jonka tapahtumaympäristö on Tasmania, ja omaelämäkerrallinen teos, jossa hän kuvaa poikansa aidskuolemaa. Hänen romaaniensa suosiota ei vähentänyt se, että eräät merkittävät kriitikot tyrmäsivät hänen teoksensa. Courtenay kävi kriitikoiden kanssa sekä kirjallisia että julkisia kiistoja, ja hän vähätteli "kirjallisia" kirjailijoita, kriitikkoja ja tutkijoita, koska he hänen mukaansa tyrkyttämillään teoksilla vieroittivat nuoria lukemisesta.
Terry Coleman

Terry (Terence Francis Frank) Coleman (13. helmikuuta 1931 Bournemouth, Dorset, Britannia) on brittiläinen toimittaja ja kirjailija. Hän on kirjoittanut romaaneja, elämäkertoja ja runoja sekä historiaa käsitteleviä kirjoja. Hänen oletetaan viettäneen jonkin aikaa Australiassa, sillä hän on kirjoittanut menestysromaanin "Etelän risti" ("Southern Cross", 1979), jonka tapahtumaympäristö on Australia.
Coleman työskenteli muun muassa Daily Mailissa, The Independentissä ja ulkomaantoimittajana Lontoon The Guardianin.
Juankosken Jumalansynnyttäjän suojeluksen kirkko

Juankosken ortodoksinen kirkko eli Jumalansynnyttäjän suojeluksen kirkko on ortodoksinen kirkkorakennus Kuopion Juankoskella. 
Kirkko kuuluu Kuopion ortodoksiseen seurakuntaan. Rakennus on arkkitehti Toivo Paatelan suunnittelema ja valmistuessaan se vihittiin alun perin tsasounaksi 19. syyskuuta 1954. Vihkimyksen toimitti arkkipiispa Herman. Kirkkoa peruskorjattiin vuosina 1985-1986. Peruskorjauksen jälkeen rakennus vihittiin kirkoksi Pokrovan aikaan 1. lokakuuta vuonna 1986. Kirkoksi vihkimisen toimitti Joensuun piispa Tiihon. Kirkon ikonostaasi on Petros Sasakin, uudet ikonit Marja Sasakin maalaamia.
Henry Hedman

Henry Matti Vihtori Hedman (s. 8. maaliskuuta 1952 Riihimäki) on suomalainen romanikulttuurin edistäjä ja kouluttaja, jolle myönnettiin opetusneuvoksen arvonimi vuonna 2017. Koulutukseltaan hän on merkonomi, teologian maisteri ja tohtori.
Hedman on edistänyt romanikielen asemaa Suomessa yliopisto-opettajana, kääntäjänä (mm. "Katekismos") ja oppikirjojen laatijana; hän työskenteli Kotimaisten kielten keskuksen tutkijana 2002–2011. Hän on myös osallistunut useisiin opetushallituksen ja sosiaali- ja terveysministeriön lautakuntiin ja työryhmiin, jotka ovat käsitelleet romaniasioita.
Hedmanin opettajanura alkoi Ruotsissa, jossa hän asui vuosina 1978–1980. Palattuaan Suomeen hän työskenteli aluksi opettajana Keravan, Riihimäen ja Hämeenlinnan vankilassa. Lisäksi Hedman on esiintynyt evankelistana ja muusikkona. Hedman toimi ulkoministeriön virkamiehenä Varsovassa, ETYJin Contact Point for Roma and Sinti osastossa vuosina 1999–2000 yhdessä Nicolae Gheorghen kanssa. Hedman on toiminut yliopisto-opettajana vuodesta 2012–2020. Hän toimi Helsingin yliopiston vierailevana tutkijana tehden väitöskirjaa. 6. syyskuuta 2024 Hedman väitteli Helsingin yliopistolla. Minäkö mustalainen? Romaniuden jatkuvuus eksogaamisissa perheissä -tutkimuksessa selvitetään Suomen romaniyhteisön romaniuden (romaniba) eli mustalaisuuden intensiteettiä ja jatkuvuutta kaksikulttuurisissa romaniperheissä.
William Sterling Parsons

William Sterling "Deak" Parsons (26. marraskuuta 1901 – 5. joulukuuta 1953) oli yhdysvaltalainen laivaston upseeri. Hän tuli tunnetuksi Manhattan-projektista, jossa toimi Enola Gayn aseupseerina. Parsons viritti lopulliseen toimintavalmiuteen Little Boy -atomipommin, ensimmäisen sodassa käytetyn ydinaseen. Se tuhosi täysin Hiroshiman keskustan 6. elokuuta 1945. "Silverplate-projektin" eli atomipommiin liittyvien lentoharjoitusten alussa Parsons oli ollut sotilasarvoltaan komentajakapteeni, mutta kohosi kommodoriksi, joka oli tuota historiallista tehtävää täyttäessään. Parsons oli lopuksi kontra-amiraalin arvoinen.
Parsons, koodinimeltään "Judge" ("Tuomari"), oli räjähdeasiantuntija ja kenraalimajuri Leslie Grovesin suorassa alaisuudessa. Hän osallistyi myös atomipommin rakenteelliseen suunnitteluun Los Alamosissa. Parsonsin läheinen työtoveri oli Frederick L. "Dick" Ashworth, toinen Manhattan-projektin avainhenkilö, joka toimi vastaavasti Fat Man -pommin aseupseerina. 
Parsonsin aseman projektissa osoittaa se, että hän lensi Wendoveriin Utahiin Dora Doughertyn kuljettamana. Hän tarkasti 509. raskaan erityispommitusrykmentin pommikoneet henkilökohtaisesti ja totesi, että ne oli pakko vaihtaa uudempaan malliin. Myöhemmin kommodori William S. Parsons osallistui myös konventionaalisten, raskaitten Pumpkin eli Kurpitsa-pommien kehitykseen. Niiden muotoilu vastasi täysin Fat Man:ia, mutta räjähde oli perinteinen. Siinä oli 2 900 kg RDX/TNT -räjähdettä.
Pommin viritykseen kului noin 25 minuuttia. Tehtävälista oli 11-kohtainen. Pommi viritettiin vasta ilmassa, jottei se pääsisi aiheuttamaan ennenaikaista vaaraa esimerkiksi lentoonnousun yhteydessä. Parsons työskenteli paljain käsin Boeing B-29 Superfortress pommikoneen pommiruumassa. Hän oli kuitenkin harjoitellut räjähdepanoksen kasaamista Tinianin tukikohdassa ennakkoon. Apulaisena toimi Morris R. Jeppson, 1. Erillisen Taisteluvälinelaivueen aliluutnantti (Lieutenant, 2nd Grade). Jeppsonista tuli myöhemmin tiedemies.
Verkkosidos

Verkko-, silta- tai ristisidoksilla (eng. "crosslink") tarkoitetaan yleensä kovalenttisia sidoksia, jotka yhdistävät useita makromolekyylejä yhteen. Näitä sidoksia aikaansaavia reaktioita kutsutaan ristisitomis-, silloitus-, tai verkkoutusreaktioiksi. Yhteen liittyneet makromolekyylit ovat yleensä verkkoutumisreaktiosta erillisen polymerisaation ensin läpikäyneitä polymeerejä.
Verkkosidokset voivat olla myös ei kovalenttisia ja IUPAC:n määritelmän mukaan verkkosidos on
Synteettinen polymeerikemia.
Verkkosidoksia käytetään muun muassa kumien, muiden elastomeerien, polyakryyliamidin, epoksiliimojen ja -muovien muodostamiseen.
Biologia.
Verkkoutumisreaktiot ovat luonnollinen osa ihon, hiusten ja rustokudoksen muodostumista. Näissä yleisiä sidostyyppejä ovat disulfidisidos ja isopeptidisidos.
Verkkoutumisreaktiot saattavat myös osallistua valtimonkovettumataudin kehittymiseen kehittyneiden glykaation lopputuotteiden kautta, jotka aiheuttavat suonten kollageenin verkkoutumista ja siten verisuoniston haitallista jäykistymistä.
Proteiinien vuorovaikutusta tai keskinäistä etäisyyttä esimerkiksi solussa voidaan tutkia käyttämällä verkkoutumisreaktioita aikaan saavia aineita. Proteiinien yhteenliittäminen voi saada aikaan näkyvän solun toimintahäiriön ja sitten eri menetelmin voidaan koittaa löytää verkkoutuvien proteiinien sijaintia solussa. 1999 kehitetty "in vitro" käyttöön soveltuva PICUP-menetelmä ja "in vivo" käyttöön sopiva 2005 kehitetty valoreaktiivisia aminohappojohdannaisia käyttävä menetelmä ovat esimerkkejä verkkoutumisreaktioita käyttävistä proteiinien välisen vuorovaikutuksen tutkimusmenetelmistä.
Verkkosidoksia saa aikaan esimerkiksi lihateollisuuden käyttämä transglutaminaasi entsyymi, jota voidaan myös käyttää kovettamaan juustoja verkkosilloittamalla juuston kaseiiniproteiineja.
Linda Park

Linda Park (s. 9. heinäkuuta 1978 Etelä-Korea) on korealais-yhdysvaltalainen näyttelijä. Hän on näytellyt scifi-sarja luutnantti Hoshi Saton roolissa. "Star Trekin" jälkeen hän on esiintynyt useissa muissakin televisiosarjoissa.
Park on syntynyt Koreassa mutta varttunut Kalifornian San Diegossa. Park on ollut naimisissa hawajilaisen näyttelijän Daniel Bessin kanssa vuodesta 2014 lähtien.
Offline (Arttu Lindemanin albumi)

OFFLINE on tubettajana tutuksi tulleen Arttu Lindemanin 29. syyskuuta 2017 julkaistu esikoisalbumi. Albumi nousi ensimmäisellä listaviikollaan Suomen virallisen albumilistan kolmanneksi.
Albumin kymmenestä kappaleesta peräti seitsemän julkaistiin singleinä ennen itse albumin julkaisua. Kappaleiden yhteenlaskettu kuuntelumäärä ylitti ennen albumin julkaisua platinalevyyn oikeuttavan määrän (20 miljoonaa kuuntelua).
Disruptor Records

Disruptor Records on syyskuussa 2014 perustettu yhdysvaltalainen levy-yhtiö. Sen perusti muun muassa The Chainsmokersin kanssa työskennellyt Adam Alpert. Disruptorin jakelijana toimii Sony Music Entertainment.
Levy-yhtiö on myynyt maailmanlaajuisesti yli 15 miljoonaa singleä.
Saša Stanišić

Saša Stanišić (7. maaliskuuta 1978 Višegrad) on saksalainen kirjailija. Hän syntyi Višegradissa, Bosnia ja Hertsegovinassa, ja pakeni 14-vuotiaana Bosnian sotaa Saksaan. 
Stanišićin esikoisteos "Wie des Soldat das Grammofon repariert" käsittelee omaelämäkerrallisia aineksia, muun muassa sotaa, pakoa ja uutta alkua sadun keinoin. Se oli ehdolla Deutscher Buchpreis -palkinnon saajaksi, ja teoksen englanninnos "How the Soldier Repairs the Gramofon" oli ehdolla Independent Foreign Fiction -palkinnon saajaksi. Teos on käännetty yli 30 kielelle. 
Hänen toinen teoksensa "Vor dem Fest" ("Ennen juhlaa") sijoittuu perisaksalaiseen pikkukylään, mutta tässäkin teoksessa Stanišić käsittelee fantasianomaisin keinoin katoavaa historiaa ja juurten säilyttämistä. "Vor dem Fest" sai Alfred Döblin -palkinnon ja Leipzigin kirjamessupalkinnon 2014. Stanišić kirjoittaa teoksensa saksaksi.
Alain Mabanckou

Alain Mabanckou (s. 1966) on kirjailija, toimittaja, runoilija ja akateemikko. Hän on syntynyt Kongon tasavallassa ja on Ranskan kansalainen.
Mabanckou tunnetaan parhaiten romaaneistaan ja esseistään, jotka käsittelevät nyky-Afrikkaa ja afrikkalaisten elämää Ranskassa. Hän on Ranskassa yksi tunnetuimmista afrikkalaiskirjailijoista ja häntä on myös tituleerattu Afrikan Samuel Beckettiksi. Mabanckou on ollut sekä Man Booker- että Man Booker International -ehdokas teoksellaan "Petit Piment" ("Pikku Pippuri"), ja Mabanckoun teokset "Verre Cassé" ja "Black Bazar" puolestaan olivat Independent Foreign Fiction -ehdokkaita.
Perämeren maanjäristys 2016

Perämeren maanjäristys 2016 tapahtui 19. maaliskuuta 2016 Ruotsin aluevesillä, noin 60 kilometriä Piitimen kunnasta eteläkaakkoon. Maanjäristys sai astioita helisemään, ja Suomessa ja Ruotsissa ihmisiä heräili talojen tärinään ja seinien paukkumiseen. Edellinen vastaavan kokoinen maanjäristys Pohjanlahden alueella oli tapahtunut yli sata vuotta aiemmin.
Maanjäristys tapahtui klo 23.55.32 Suomen aikaa maaliskuun 19. päivänä 2016. Järistyksen hyposentri sijaitsi 22 kilometrin syvyydessä Pohjanlahden alapuolella. Järistys tapahtui luode-kaakko-suuntaisessa transformisiirroksessa noin 100 kilometriä Raahesta länsiluoteeseen. Helsingin yliopiston Seismologian instituutin mukaan järistyksen magnitudi oli ML 4,1, ja siitä tehtiin havaintoilmoituksia laajalla alueella ympäri Perämerta.
Veikko Gröhn

Veikko Gröhn (s. 30. lokakuuta 1945 Kitee, Suomi) on suomalainen arkkitehti ja teologian maisteri. Hän on suunnitellut erityisesti vapaakirkollisten, lähinnä helluntailaisten, seurakuntien rukoushuoneita ja kirkkoja yhteensä 19.
Gröhn on valmistunut rakennusarkkitehdiksi Lahden teknillisestä oppilaitoksesta. Hän perusti Lahteen arkkitehtitoimiston 1975, myöhemmin nimeksi tuli VG-Group. Hän on suorittanut Walesin yliopiston Master of Theology in Ministerial -ohjelmassa ylemmän maisteritasoisen tutkinnon (Mth) keväällä 2008.
Gröhn on tuomittu kahden vuoden ehdolliseen vankeusrangaistukseen vuonna 2013 Nova-jutun rikosvyyhdessä. Joulukuussa 2017 hän sai saman jutun jatkojutussa tuomion seitsemästä törkeästä petoksesta kolmen vuoden ehdottomaan vankeuteen. Gröhn valittaa tuomiosta, joten se ei ole toistaiseksi lainvoimainen.
Gröhnin toimisto on VG-Group, joka on Nova Groupin entinen tytäryhtiö. Gröhn oli Nova-Groupin hallituksen varsinainen jäsen.
Zolani Tete

Zolani Tete (s. 8. maaliskuuta 1988) on eteläafrikkalainen nyrkkeilijä ja hallitseva kääpiösarjan WBO-liiton mestari painoluokassaan. Aiemmin urallaan Tete on ollut myös IBF-liiton ylemmän kärpässarjan maailmanmestari.
Amatööriura.
Amatööriurallaan Tete otteli yli 400 ottelua joista hän hävisi vain kolme.
Ammattinyrkkeilyura.
Vuonna 2006 ammattinyrkkeilyuransa aloittanut Tete voitti uransa ensimmäiset 13 ottelua ja pääsi otteluun silloista IBF-liiton kärpässarjan maailmanmestari Moruti Mthalanea vastaan mutta hävisi teknisellä tyrmäyksellä viidennessä erässä.
Hävittyään Mthalanelle Tete siirtyi ylempään kärpässarjaan. Ylemmässä kärpässarjassa Tete kärsi tappion Juan Alberto Rosasille enemmistöpäätöksellä. Tete kärsi ylemmässä kärpässarjassa toisen tappionsa Roberto Sosalle hajaäänituomiolla. Tete kohosi väliaikaiseksi IBF-liiton kääpiösarjan mestariksi voittamalla Jose Santos Gonzalezin teknisellä tyrmäyksellä kymmenennessä erässä. Itse ottelu oli likainen ja Tete oli tulla diskatuksi ennen voittoaan. Molemmat nyrkkeilijät myös kävivät kanveesissa ottelun aikana. Tete puolusti IBF-liiton mestaruutta kerran Victor Ruizia vastaan ennen luopumistaan IBF-liiton mestaruudesta. 
Vuonna 2016 Tete siirtyi kääpiösarjaan. Kolmannessa kääpiösarjassa käymässään ottelussa Tete kohosi WBO-liiton mestariksi voittamalla Arthur Villanuevan yksimielisesti kaikin tuomariäänin. Tete otteli Villeneuvaa vastaan edellisen mestari Marlon Tapalesin jouduttua luopumaan mestaruudesta painoluokkaan liian painavana. Tämän jälkeen Tete on puolustanut mestaruuttaan kerran Siboniso Gonyaa vastaan tyrmäten vastustajansa 11 sekunnissa.
Frank Hamer

Frank Hamer (17. maaliskuuta 1884 – 10. heinäkuuta 1955), tunnettu myös Texas Rangerina, oli yhdysvaltalainen poliisi, joka nappasi kuuluisan rikollisparivaljakon Bonnien ja Clyden vuonna 1934. Hamer oli jo jäänyt eläkkeelle, mutta häntä pyydettiin ottamaan Bonnie ja Clyde kiinni. Pariskuntaa oli jo jahdattu vuodesta 1930 asti ennen kuin Frank Hamer nappasi heidät.
Hamer ja viisi muuta poliisia olivat piiloutuneet tien varrelle Gibslandin eteläpuolella Louisianassa. Kun Bonnie ja Clyde tulivat autolla tietä pitkin, poliisit avasivat tulen ja kummatkin heistä kuolivat. 
Frank Hamer tuli kuuluisaksi Bonnien ja Clyden nappaamisesta. Hän pääsi myös Texas Ranger Hall of Fameen.
Friedländer-synteesi

Friedländer-synteesi eli Friedländerin kinoliinisynteesi on kemiallinen reaktio, jossa o-aminobentsaldehydi tai o-aminobentsofenoni reagoi ketonin kanssa muodostaen tuotteena kinoliinijohdannaisen. Reaktion raportoi ensimmäisen kerran saksalainen kemisti Paul Friedländer vuonna 1882.
Reagenssit ja mekanismi.
Friedländer-synteesissä typpeä sisältävänä lähtöaineena käytetään o-aminobentsaldehydiä, o-aminobentsofenonia tai niiden johdannaisia, esimerkiksi aminonikotinaldehydiä. Toinen reagoiva lähtöaine on ketonia. Reaktio voi tapahtua joko happamissa tai emäksisissä olosuhteissa ja katalyyttinä voidaan käyttää muun muassa natriumtetrakloroauraattia.
Friedländer-synteesille on esitetty kaksi vaihtoehtoista reaktiomekanismia. Niistä toisessa ketonista muodostuu enolaatti, joka reagoi aldolikondensaatiolla o-aminobentsaldehydin karbonyyliryhmän kanssa. Tämä tyydyttymätön ketoni reagoi aminoryhmän kanssa molekyylinsisäisesti muodostaen kinoliinirakenteen. Vaihtoehtoisessa mekanismissa o-aminobentsaldehydin aminoryhmä reagoi ketonin karbonyyliryhmän kanssa muodostaen imiinin. Tämä imiini reagoi aldehydiryhmän kanssa aldolikondensaation kaltaisesti muodostaen kinoliinirenkaan. On mahdollista, että happamat olosuhteet suosivat ensimmäistä reaktiomekanismia ja emäksiset toista.
Hoisko

Hoisko on kylä Alajärven kaupungissa, keskustasta koilliseen valtatie 16:n ja kantatie 68:n risteyskohdassa. Puutavaran jalostuksesta tunnettu kylä sijaitsee kaupungille nimen antaneen Alajärven pohjoisrannalla. Hoisko on aiemmin muodostanut oman taajamansa, mutta vuoden 2000 rajauksessa se kasvoi yhteen Alajärven keskustaajaman kanssa.
Hoisko on tunnettu vuonna 2017 käyttöön otetusta, Suomen suurimmasta CLT-rakennuslevyjä valmistavasta tehtaasta CLT Finland Oy, joka käyttää markkinoinnissaan tuotemerkkiä Hoisko. Kylän puutuoteteollisuus juontaa juurensa vuonna 1910 perustetusta Hoiskon sahasta ja myllystä. Hoiskonlahti Oy jatkoi sahatoimintaa 1970- ja 1980-luvun vaihteeseen, mutta alueella toimi jo silloin Perälän Höyläämö Oy. Se kehitti 1980-luvulla lamellihirren, joka nosti Finwoodin yhdeksi Suomen suurimmaksi hirsitalovalmistajaksi. Nykyisin toiminta jatkuu Finnlamelli Oy:nä. Yritysjärjestelyjen kautta alueella toimi vuoteen 2013 asti Honkarakenne Oyj, jolta vapautuneissa tiloissa CLT-levytuotanto nyt toimii.
Kylässä toimii kansakouluna aloittanut Hoiskon koulu. Sen 1950-luvun puolestavälistä peräisin oleva kivirakennus peruskorjattiin vuonna 2015.
Labuanin kruununsiirtomaa

 
Labuanin kruununsirtomaa () oli Britannian kruununsiirtomaa, joka sijaitsi Borneon saaresta luoteeseen. Kruununsiirtomaa perustettiin vuonna 1848, kun Britannia sai Labuanin saaren Brunein sulttaanikunnalta vuonna 1846. Vuonna 1946 Labuanista tuli osa Pohjois-Borneon kruununsiirtomaata. Pääsaarta lukuun ottamatta Labuan koostui kuudesta pienestä muusta saaresta: Burung, Daat, Kuraman, Papan, Rusukan Kecil ja Rusukan Besar.
Golden Globe 2018

Golden Globe 2018 oli järjestyksessään 75. Golden Globe -palkintogaala, jossa jaettiin palkintoja vuoden 2017 elokuville ja televisiosarjoille. Gaala järjestettiin Beverly Hilton -hotellissa, Kaliforniassa 7. tammikuuta 2018. Gaalan juonsi Seth Meyers. Useat gaalavieraat pukeutuivat juhlassa mustaan osoittaakseen tukeaan seksuaalisen häirinnän kohteeksi joutuneille elokuva-alan työntekijöille.
Ehdokkaat julkistettiin 11. joulukuuta 2017. Eniten ehdokkuuksia saivat elokuvista fantasiaelokuva "The Shape of Water" (7) ja televisiosarjoista minisarja "Big Little Lies" (6).
Limingan maanjäristys 2017

Limingan maanjäristys 2017 tapahtui 8. joulukuuta 2017 kello 0.32.17 Suomen aikaa (UTC+2) Pohjois-Pohjanmaan Limingassa, 20 kilometriä Oulun kaupungista etelään. Järistys oli voimakkain Suomessa mitattu sitten vuoden 2000 Kuusamon järistyksen, jonka voimakkuus oli ML 3,5.
Järistyksen hyposentri sijaitsi 38 kilometrin syvyydessä. Helsingin yliopiston Seismologian instituutin mukaan järistyksen paikallinen magnitudi oli 3,3, ja siitä jätettiin yli 500 havaintoilmoitusta eri puolilta Pohjois-Pohjanmaata.